Twee in bakkie doodgeskietDie polisie en nooddienste Maandag op die toneel. (Foto: Netcare 911) Twee mans is Maandag oënskynlik koelbloedig in ’n bakkie in die sakesentrum van Pietermaritzburg doodgeskiet. Die mans het kort ná 11:00 in ’n Volkswagen Amarok op die hoek van Boshoff- en Burgerstraat gesit toe hulle deur onbekende verdagtes aangeval is. Kol. Thembeka Mbele, polisiewoordvoerder, sê albei slagoffers is in die bolyf geskiet voordat die verdagtes in ’n wegkommotor gevlug het. Shawn Herbst, woordvoerder van Netcare 911, sê die mans het albei verskeie skietwonde in die voorval opgedoen. Hulle het met paramedici se aankoms op die toneel geen tekens van lewe getoon nie en is dood verklaar. Volgens Herbst het omstanders op die toneel beweer dat die voorval met die taxibedryf verband hou. Die omstandighede rakende die voorval is egter nog nie duidelik nie en die toneel is vanoggend deur die polisie afgesper vir ondersoekdoeleindes. Mbele sê die polisie ondersoek twee aanklagte van moord. Niemand is nog in hegtenis geneem nie.